મધુના જણાવ્યા અનુસાર પ્રિયંકા હંમેશાં હાર્ડવર્કમાં માને છે. તે કહે છે કે જ્યારે પણ તેને અેવું મહેસૂસ થયું કે તેનામાં કોઈ કમી છે તો તેણે મહેનતથી તે કમી દૂર કરી છે. સફળતા માટે તેણે ક્યારેય કોઈ અનૈતિક કાર્ય કર્યું નથી. તેનો વિશ્વાસ પોતાની ભૂલોને સુધારી ખુદને યોગ્ય બનાવવામાં રહ્યો છે. સફળતા માટે તે કોઈ પણ રસ્તો અપનાવવાથી ડરતી નથી. તે હંમેશાં પડકારો ઝીલવા માટે તૈયાર રહે છે. દેવાનંદની ફિલ્મ ‘હમ દોનો’નું ગીત ‘હર ફીક્ર કો ધૂઅે મેં ઉડાતા ચલા’ તેના પર એકદમ ફિટ બેસે છે. દેશી ગર્લના નામથી જાણીતી પ્રિયંકા માને છે કે તે જ્યારે ભાવુક બની જાય છે ત્યારે દેશી બની જાય છે. ભારતીય અને થોડા સમયથી અમેરિકી પાત્રોને પણ ભજવી રહેલી પ્રિયંકા પોતાનાં પાત્રોમાં કમાલ કરી રહી છે, પરંતુ જ્યારે ભાવનાઅોની વાત અાવે ત્યારે તે દેશીપણાને છોડવા ઇચ્છતી નથી.•